
Παρουσίαση
της ποιητικής συλλογής

του Γιώργου Δάμπαση

Ο μικρός ερωτικός

στο Σπίτι της Κύπρου

Τη Δευτέρα 2 Φεβρουαρίου 2015, στις 20.00, παρουσιάζεται στο Σπίτι της Κύπρου, Ξενοφώντος 2Α στο Σύνταγμα, η ποιητική συλλογή του σκηνοθέτη Γιώργου Δάμπαση, με τίτλο Ο μικρός ερωτικός, που κυκλοφορεί από τις Εκδόσεις Καστανιώτη.
Ο μικρός ερωτικός αποτελείται από τρεις ενότητες: Στην πρώτη ενότητα, με τίτλο Αποσιωπητικά…, διαγράφονται οι αυτοβιογραφικές εμπειρίες κι ένα καλωσόρισμα στο ληξιπρόθεσμο γραμμάτιο της ζωής. Στη δεύτερη ενότητα, με τίτλο Θαυμαστικά!, γίνονται αναφορές σε λυρικές απογειώσεις. Τέλος, στην τρίτη ενότητα, με τίτλο Άνω τελεία., ασκείται μια σατιρική κριτική στον εικονοπολτό των τηλεοπτικών προγραμμάτων.
Την ποιητική συλλογή θα παρουσιάσουν η φιλόλογος κ. Ελένη Αντωνιάδου  και ο Καθηγητής του Πανεπιστημίου Θεσσαλίας κ. Δημήτρης Κυρτάτας. Ποιήματα θα αποδώσει ο ηθοποιός Μιχάλης Μητρούσης. Κατά τη διάρκεια της εκδήλωσης θα προβληθούν εικονογραφημένα ποιήματα από τη συλλογή με τη φωνή της ηθοποιού Ελένης Φιλιούση.
_______________________________
Ο Γιώργος Δάμπασης γεννήθηκε το 1940 στον Πειραιά και είναι ανδριώτικης καταγωγής. Σπούδασε Πολιτικές Επιστήμες στο Πάντειο Πανεπιστήμιο και συνέχισε τις σπουδές του στο Λονδίνο, όπου ολοκλήρωσε και σπουδές Τηλεοπτικής Σκηνοθεσίας στο School of Τelevision Direction. Το 1965 επέστρεψε στην Ελλάδα και προσελήφθη ως παραγωγός τηλεοπτικών προγραμμάτων στην πειραματική τηλεόραση του ΕΙΡ. Υπηρέτησε στην ΕΡΤ επί 35 χρόνια σε ποικίλες διευθυντικές θέσεις της παραγωγής και του προγραμματισμού. Έχει στο ενεργητικό του εκατοντάδες σκηνοθετικές δουλειές στον τομέα της ψυχαγωγίας και της επιμόρφωσης. Μετά την αποχώρησή του από την ΕΡΤ ασχολείται με τα «κοινά» της Άνδρου, όπου διοργανώνει πολιτιστικές εκδηλώσεις, ενώ έχει σκηνοθετήσει πολλά ντοκιμαντέρ για το νησί. Έχει εκδώσει τη μελέτη Την εποχή της τηλεόρασης (Εκδόσεις Καστανιώτη 2002), με αναφορές στην ιστορία της ελληνικής τηλεόρασης. Ο μικρός ερωτικός (Εκδόσεις Καστανιώτη 2014) είναι η πρώτη του ποιητική συλλογή.

